Diari Oficial de la Generalitat Valenciana


Sumari del DOGV 583, del 11-05-1987 (1987/808743)

ORDRE de 4 de maig de 1987, del Conseller d'Administració Pública, per la qual es dicten normes relatives a l'exercici dels drets i deures electorals per part dels funcionaris i resta de personal al servei de l'Administració Autonòmica Valenciana, en les proximes eleccions a les Corts Valencianes, convocades per al propvinent 10 de juny per Decret 16/1987, de 13 d'abril, del President de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/05/04/(1)/dof/vci/html**

### Dades del document

Número de DOGV
:   583

Data del DOGV
:   11-05-1987

Secció del DOGV
:   DISPOSICIONS GENERALS

Número del document
:   1987/808743


Data del document
:   04-05-1987

Organisme emissor
:   Conselleria d'Administració Pública

Tipus de document
:   Ordre

Ordre de 4 de maig de 1987, del Conseller d'Administració Pública, per la qual es dicten normes relatives a l'exercici dels drets i deures electorals per part dels funcionaris i resta de personal al servei d l'Administració Autonòmica Valenciana, en les pròximes eleccions a les Corts Valencianes, convocades per al propvinent 10 de juny per Decret 16/1987, de 13 d'abril, del President de la Generalitat.  
Davant les pròximes eleccions a celebrar a la nostra Comunitat, convocades per Decret del President de la Generalitat Valenciana 16/1987, de 13 d'abril, cal adoptar les mesures escaients per tal de salvaguardar els drets i deures electorals que corresponen als funcionaris i resta de personal al servei de l'Administració Autonòmica Valenciana.   
La Llei 30/1984, de 2 d'agost, de mesures per a la reforma de la funció pública, disposa en l'article 30.2 que podran concedir-se permisos pel temps indispensable per al compliment d'un deure inexcusable de caràcter públic o personal, als funcionaris o resta de personal al servei de l'Administració Pública.   
D'altra banda, els articles 28, 76 i 78 de la Llei Orgànica 1/1987, del Règim Electoral General, d'aplicació al procés electoral valencià segons que estableix la disposició addicional primera de la susdita Llei, estableixen el dret a un permís retribuït i, si s'escau, a una reducció de jornada de treball per als funcionaris que foren nomenats Presidents o Vocals de meses electorals o que acrediten la condició d'interventors o apoderats. En aquest mateix sentit insisteix el Reial Decret 509/1987, de 13 d'abril, pel qual es dicten normes complementàries per al desplegament de la jornada electoral del propvinent dia 10 de juny.   
En atenció d'aquests motius, i fent ús de les facultats que preveu l'article 26 de la Llei de la Generalitat Valenciana 10/1985, de la Funció Pública,   
ORDENE:   
Primer  
Els funcionaris i la resta de personal al servei de l'Administració Autonòmica Valenciana que el propvinent dia de la votació, 10 de juny, no gaudesquen del descans setmanal, tindran dret a un permís retribuït d'acord amb les normes següents:   
A) Quan la coincidència de la jornada de treball amb l'horari dels Col·legis Electorals serà inferior a la meitat dels temps de treball, el personal afectat tindrà dret a dues hores per a la votació.   
B) Quan la coincidència de la jornada de treball amb l'horari dels Col·legis Electorals serà superior a la meitat del temps de treball, el personal afectat disposarà de quatre hores lliures per a la votació.   
Segona  
Els funcionaris i la resta de personal al servei de l'Administració Autonòmica Valenciana que siguen nomenats Presidents o Vocals de meses electorals, i els qui acrediten la condició d'interventors, tindrien dret durant el dia de la votació a un permís retribuït de jornada completa, si no disfrutaven eixe dia del descans setmanal, i a una reducció de la jornada de treball en cinc hores el dia immediatament posterior.   
Així mateix, els qui acrediten la condició d'apoderats, tindrien dret a un permís retribuït durant el dia de la votació, si no gaudien del descans setmanal el dia esmentat.   
Tercer  
Els directors de les dependències on preste servei el personal afectat per aquesta Ordre hi exigiran els justificants adients.   
Quart  
Aquesta Ordre entrarà en vigor l'endemà de la seua publicació.   
València, 4 de maig de 1987.   
El Conseller d'Administració Pública,  
VICENT SOLER I MARCO


Còpia Permalink ELI